b"\n_START_ARTICLE_\nGaskomfur\n_START_PARAGRAPH_\nEt gaskomfur er en type komfur, der bruger brandbar gas som syntesegas, naturgas, propan, butan, flaskegas eller en lignende type brandbar gas til opvarmning. F\xc3\xb8r fremkomsten af gas benyttede man faste br\xc3\xa6ndstoffer som kul eller tr\xc3\xa6 til komfurer. De f\xc3\xb8rste gaskomfurer blev udviklet i 1820'erne, og den f\xc3\xb8rste fabrik, der fremstillede disse, blev etableret i England i 1836. Den nye madlavningsteknologi havde den fordel at varmen nemt kunne justeres, ogs\xc3\xa5 til bestemte temperature ved brug af gasm\xc3\xa6rke skalaen, og at den kunne slukkes, n\xc3\xa5r den ikke skulle bruges. Gaskomfurer blev dog ikke en kommerciel succes f\xc3\xb8r 1880'erne, hvor gas blev gjort tilg\xc3\xa6ngelig i byerne i form af bygas i mange st\xc3\xb8rre byer i Storbritannien. Gaskomfurer blev almindelige p\xc3\xa5 Kontinentaleuropa og USA i begyndelsen af 1900-tallet._NEWLINE_Gaskomfurer blev nemmere at anvende, da man integrerede gasovne i udstyret, og da man reducerede st\xc3\xb8rrelsen p\xc3\xa5 dem, s\xc3\xa5 de bedre kunne passe ind i et normalt k\xc3\xb8kken. I 1910'erne begyndte producenterne at emaljere deres komfurer for at g\xc3\xb8re dem nemmere at reng\xc3\xb8re._NEWLINE_Oprindeligt t\xc3\xa6ndte man gaskomfurer med t\xc3\xa6ndstikker, men dette blev forbedret med en s\xc3\xa5kaldt pilotflamme. Det havde dog ulempen ved kontinuerligt at bruge gas. Ovnen havde stadig brug for at at blive t\xc3\xa6ndt med en t\xc3\xa6ndstik, og hvis man ved en fejl t\xc3\xa6ndte for gassen uden at t\xc3\xa6nde ovnen, kunne dette lede til en eksplosion. For at forhindre flere af denne type uheld udviklede og installerede producenterne en sikkerhedsventil  til kogepladen og i ovnen. Moderne gaskomfurer har elektronisk t\xc3\xa6nding, automatisk tidsindstilling og emh\xc3\xa6tter til at lede gasser v\xc3\xa6k."